钦定古今图书集成/明伦汇编/官常典/第768卷 > 包拯
## 钦定古今图书集成/明伦汇编/官常典/第768卷 > 包拯

按《宋史》本传：“拯字希仁，庐州合肥人也。始举进士，除
大理评事，出知建昌县。以父母皆老，辞不就，得监和
州税。父母又不欲行，拯即解官归养。后数年，亲继亡，
拯庐墓终丧，犹裴徊不忍去，里中父老数来劝勉。久
之，赴调，知天长县。有盗割人牛舌者，主来诉，拯曰：‘第
归，杀而鬻之’。寻复有来告私杀牛者，拯曰：‘何为割牛
舌而又告之’？”盗惊服。徙知端州，迁殿中丞。端土产砚，
前守缘贡率取数十倍，以遗权贵。拯命制者才足贡，
数岁满，不持一砚归。寻拜监察御史里行，改监察御
史。时张尧佐除节度、宣抚两使，右司谏张择行、唐介
与拯共论之，语甚切。又尝建言曰：“国家岁赂契丹，非
御戎之策。宜练兵选将，务实边备。”又请重门下封駮
之制，及废锢赃吏，选守宰行考试补荫弟子之法。当
时诸道转运加按察使，其奏劾官吏，多摭细故，务苛
察相高尚，吏不自安。拯于是请罢按察使，去使契丹。
契丹令典客谓拯曰：“雄州新开便门，乃欲诱我叛人
以刺彊事耶？”拯曰：“涿州亦尝开门矣，刺彊事何必开
便门哉？”其人遂无以对。历三司户部判官，出为京东
转运使，改尚书工部员外郎、直集贤院，徙陜西，又徙
河北，入为三司户部副使。秦、陇、斜谷务造船材木，率
课取于民，又七州出赋河桥竹索，恒数十万，拯皆奏
罢之。契丹聚兵近塞，边郡稍警，命拯往河北调发军
食。拯曰：“漳河沃壤，人不得耕，邢、洛、赵三州民田万五
千顷，率用牧马，请悉以赋民。”从之。解州盐法率病民，
拯往经度之，请一切通商贩。除天章阁待制、知谏院。
数论斥权幸大臣，请罢一切内除曲恩。又列上唐、魏
郑公三疏，愿置之坐右，以为龟鉴。又上言“天子当明
听纳，辨朋党，惜人才，不主先入之说”，凡七事，请去刻
薄，抑侥幸，正刑，明禁戒，兴作，禁妖妄。朝廷多施行之。
除龙图阁直学士、河北都转运使。尝建议无事时徙
兵内地，不报。至是，请罢河北屯兵，分之河南兖、郓、齐、
濮、曹、济诸郡，设有警，无后期之忧。借曰“戍兵不可遽
减，请训练义勇，少给糇粮。每岁之费，不当屯兵一月
之用；一州之赋，则所给者多矣。”不报。徙知瀛州。诸州
以公钱贸易，积岁所负十馀万，悉奏除之。以丧子，乞
便郡，知扬州，徙庐州。迁刑部郎中。坐失保任，左授兵
部员外郎、知池州。复官，徙江宁府。召权知开封府，迁
右司郎中。拯立朝刚毅，贵戚、宦官为之敛手，闻者皆
惮之。人以包拯笑比“黄河清”，童稚妇女亦知其名，呼
曰“包待制。”京师为之语曰：“关节不到，有阎罗包老。”旧
制，凡讼诉不得径造庭下。拯开正门，使得至前陈曲
直，吏不敢欺。中官势族筑园榭，侵惠民河，以故河塞
不通。适京师大水，拯乃悉毁去。或持地券，自言有伪
增步数者，皆审验劾奏之。迁谏议大夫、权御史中丞。
奏曰：“东宫虚位日久，天下以为忧，陛下持久不决，何
也？”仁宗曰：“卿欲谁立？”拯曰：“臣不才备位，乞豫建太子
者，为宗庙万世计也。陛下问臣欲谁立，是疑臣也。臣
年七十，且无子，非邀福者。”帝喜曰：“徐当议之。”请裁抑
内侍，减节冗费，条责诸路监司、御史府得自举属官，
减一岁休暇日，事皆施行。张方平为三司使，坐买豪
民产，拯劾奏罢之，而宋祁代方平，拯又论之。祁罢，而
拯以枢密直学士权三司使。欧阳修言：“拯所谓牵牛
蹊田而夺之牛，罢已重矣，又贪其富，不亦甚乎？”拯因
家居避命，久之乃出。其在三司，凡诸筦库供上物，旧
皆科率外郡，积以困民，拯特为置场和市，民得无扰。
吏负钱帛，多缧系门辄逃去，并械其妻子者，类皆释
之。迁给事中，为三司使，数日拜枢密副使。顷之，迁礼
部侍郎，辞不受。寻以疾卒，年六十四，赠礼部尚书，谥
孝肃。拯性峭直，恶吏苛刻，务敦厚，虽甚嫉恶，而未尝
不推以忠恕也。与人不苟合，不伪辞色悦人，平居无
私书，故人亲党皆绝之。虽贵，衣服、器用、饮食如布衣
时。尝曰：“后世子孙仕宦，有犯赃者，不得放归本家，死
不得葬大茔中。不从吾志，非吾子若孙也。”初，有子名
𫄷，娶崔氏，通判潭州，卒，崔守死，不更嫁。拯尝出其媵，
在父母家生子，崔密抚其母，使谨视之。𫄷死后，取媵
子归，名曰𫄧。有《奏议》十五卷。